Hofdatum vas vir VBS-‘plunderaars’Die verdagtes word daarvan beskuldig dat hulle meer as R2 miljard van VBS-bank geplunder het. (Argieffoto) Altesaam 14 verdagtes wat daarvan beskuldig word dat hulle meer as R2 miljard van VBS-bank geplunder het, se verhoor sal in Oktober amptelik begin. Die verdagtes het Maandag in die Pretoria-hooggeregshof verskyn. Lumka Mahanjana, streekswoordvoerder van die Nasionale Vervolgingsgesag (NVG) in Pretoria, het Maandag gesê dat die saak tot 12 Oktober uitgestel is. “Die regter het die beskuldigdes gevra om met hul regsverteenwoordigers te kommunikeer en seker te maak dat die saak gereed is om voort te gaan.” Maroela Media het vroeër berig dat sewe verdagtes reeds in Maart vanjaar in die gespesialiseerde handelsmisdaadhof in die Palm Ridge-landdroshof verskyn het, nadat hulle deur die Valke se eenheid wat ernstige korrupsie ondersoek in hegtenis geneem is. Die verdagtes is Mulimisi Maposa, ŉ algemene bestuurder by VBS, verantwoordelik vir kredietfasiliteite; Mmbulaheni Madzonga, voormalige VBS-bedryfshoof en uitvoerende hoof van Vele Investments; Kabelo Matsepe, ŉ kommissie-agent en voormalige ANC-jeugligaleier in Limpopo; Mamphe Msiza, ŉ ANC-tesourier in Limpopo; en drie kommissie-agente, Ralliom Razwinane, Takunda Mocheke en Tshianeo Madadze. Nóg drie verdagtes het in Junie vanjaar in die hof verskyn vir hul beweerde aandeel in die plundery van die bank. Kol. Katlego Mogale, die Valke se woordvoerder, het destyds gesê die verdagtes staan gesamentlik tereg op 188 aanklagte insluitend diefstal, korrupsie, geldwassery en swendelary. Die voormalige finansiële hoof van VBS-bank, Phillip Truter, is tien jaar tronkstraf opgelê nadat hy skuldig gepleit het op aanklag van bedrog, korrupsie, geldwassery en rampokkery.